เปิดนโยบาย "โจ ไบเดน" ประธานาธิบดีคนใหม่ สหรัฐอเมริกา ตลาดหุ้นจะขึ้นหรือลง!? - FINNOMENA
เปิดนโยบาย "โจ ไบเดน" ประธานาธิบดีคนใหม่ สหรัฐอเมริกา พร้อมทิศทางในอนาคต จะเป็นอย่างไร? กระทบบ้านเราหรือไม่? ติดตามไปพร้อม ๆ กันได้เลยครับ!
7 พ.ย. 2563

เปิดนโยบาย “โจ ไบเดน” ประธานาธิบดีคนใหม่ สหรัฐอเมริกา พร้อมทิศทางในอนาคต จะเป็นอย่างไร? กระทบบ้านเราหรือไม่? ติดตามไปพร้อม ๆ กันได้เลยครับ!
ทำความรู้จักพรรคการเมืองหลัก ๆ ของสหรัฐกันก่อน
หลัก ๆ แล้วพรรคการเมืองสหรัฐมีอยู่สองพรรคที่ห้ำหั่นกันมาอย่างช้านานอย่าง “เดโมแครต” (Democrat) ซึ่งมีตัวอย่างประธานาธิบดีเด่น ๆ อย่าง บารัค โอบามา (Barack Obama), โคตรตระกูลคลินตันอย่าง ฮิลารี คลินตัน (Hillary Clinton), บิล คลินตัน (Bill Clinton) กับ “รีพับลิคกัน” (Republican) ที่มีประธานาธิบดีหัวโจกเลือดร้อนอย่างนายโดนัลด์ ทรัมป์ (Donald Trump) หรือจะเป็น จอร์จ บุช (George Bush)
ประวัติคร่าว ๆ ของประธานาธิบดีสหรัฐ “โจ ไบเดน”
โจ ไบเดน เกิดในวันที่ 20 พฤศจิกายน 1942 โดยเติบโตในเมืองกลุ่มชนชั้นแรงงานอย่าง Scranton ในเขตตะวันออกเฉียงเหนือของรัฐ Pennsylvania โดยคุณพ่อของ โจ ไบเดน อย่าง โจเซฟ ไบเดน เคยทำงานเป็นคนทำความสะอาดเตาเผาและทำความสะอาดรถของพนักงานขายต่าง ๆ
ไบเดน ชื่นชมในพ่อและแม่ของเขาเป็นอย่างมากที่สอนให้เขาเป็นคนเข้มแข็ง ทำงานให้หนัก และมีความอดทนอดกลั้น โดยมีประโยคที่ตัวเขาเองจดจำมาได้ขึ้นใจจากคุณพ่อของเขาอย่าง
ความสำเร็จของคน ๆ หนึ่งไม่ได้วัดจากการที่เขาคนนั้นล้มลงกี่ครั้ง แต่มาจากการที่เขาลุกขึ้นเร็วแค่ไหน – โจเซฟ ไบเดน
นอกจากนั้นโจ ไบเดนในวัยเด็กยังเคยถูกบูลลี่โดยเด็กที่ตัวใหญ่กว่าเขาในระแวกเพื่อนบ้านมาก่อนอีกด้วย แต่แม่ของเขาก็มีประโยคทีเด็ดที่ทำให้เขาสู้ต่อไปเช่นเดียวกัน
ต่อยพวกมันให้เลือดอาบซะสิ เธอจะได้เดินบนถนนได้อย่างสบายใจ ในวันถัดไปยังไงล่ะ – เเคเทอรีน ฟินนาเกน
เห็นแบบนี้แล้ว โจ ไบเดน ก็ถือเป็นอีกคนหนึ่งที่มีชีวิตบากบั่น ต่อสู้กับโชคชะตา ก่อนจะประสบความสำเร็จดังที่เราเห็น
“โจ ไบเดน” คือใคร?
โจ ไบเดนในตอนนี้ถือว่าได้ดำรงตำแหน่งเป็นประธานาธิบดีคนที่ 46 ของสหรัฐพอดิบพอดี และเคยดำรงตำแหน่งรองประธานาธิบดีคนที่ 47 เคียงข้างประธานาธิบดีอย่างบารัค โอบามา (Barack Obama) มาแล้ว โดยแรกเริ่มแต่เดิมทีไบเดนเองก็ลงสมัครเป็นตัวแทนลงแข่งขันเลือกตั้งจากพรรคเดโมแครตในช่วงปี 2008 เช่นเดียวกัน แต่ไม่ประสบความสำเร็จ 
แต่ท้ายที่สุดแล้วโจ ไบเดน ก็ดันไปเข้าตาบารัค โอบามา จนได้รับเลือกเป็นคู่หูคู่คิดในที่สุด
นอกจากนั้นตอน โจ ไบเดน เข้าสู่วงการการเมือง ยังมีดีกรีเป็นผู้ดำรงตำแหน่งในสภาสหรัฐที่มีอายุน้อยที่สุดเป็นคนที่ 5 ในประวัติศาสตร์อีกด้วย
ส่องนโยบายหลักจัดเต็มโจ ไบเดน (Joe Biden)
1. นโยบายเกี่ยวกับเศรษฐกิจ
Joe Biden
เก็บภาษีเพิ่มสำหรับผู้มีรายได้สูง และนำมาใช้ลงทุนในระบบสาธารณะ โดยจะเพิ่มการเก็บภาษีสำหรับผู้ที่มีรายได้มากกว่า 400,000 ดอลลาร์ต่อปี
เพิ่มค่าแรงขั้นต่ำเป็น 15 ดอลลาร์ต่อชั่วโมงจากเดิมที่ 7.25 ดอลลาร์ต่อชั่วโมง
สรุปผลกระทบที่อาจเกิดขึ้น
ตลาดหุ้นอาจตอบสนองเชิงลบกับนโยบายการเก็บภาษี และการเพิ่มค่าแรงอาจทำให้ต้นทุนของบริษัทต่าง ๆ เพิ่มมากขึ้น และอาจส่งผลต่อหุ้นใหญ่ ๆ ในตลาด
2. นโยบายเกี่ยวกับการจัดการ COVID-19
Joe Biden
ร่างสัญญาระดับชาติ ผ่าน 10 ศูนย์วิจัยวัคซีนในทุกรัฐ พร้อมแจกชุดตรวจโควิดฟรี
ออกกฎและสนับสนุนให้คนใส่หน้ากาก
สรุปผลกระทบที่อาจเกิดขึ้น
ตลาดอาจจับตามองไปที่การควบคุมยอดผู้ติดเชื้อ
นโยบายของโจไบเดนอาจดูไม่รวดเร็วทันใจ แต่อาจจะควบคุมโรคได้อยู่หมัดมากขึ้น
ไบเดนอาจทำให้เกิดการตีความแบบสมเหตุสมผล มีความแน่นอนมากกว่า
3. นโยบายเกี่ยวกับการจัดการสิ่งแวดล้อม
Joe Biden
สนับสนุนให้ทางสหรัฐเข้าร่วม “สัญญาตกลงปารีส” อีกครั้ง
ตั้งเป้าพาสหรัฐเข้าสู่ยุคไร้มลพิษภายในปี 2050 และแบนการใช้พื้นที่สำหรับขุดเจาะน้ำมันและก๊าส รวมถึงสนับสนุนเม็ดเงินลงทุน 2 ล้านล้านเหรียญในโครงการพลังงานสะอาด
สรุปผลกระทบที่อาจเกิดขึ้น
พวกหุ้นกลุ่มพลังงานอาจได้ผลเชิงลบ
4. นโยบายเกี่ยวกับการแพทย์และสาธารณสุข
Joe Biden
ปกป้องและพัฒนานโยบาย Affordable Care Act (ACA) เพิ่มเติม
ลดเงื่อนไขอายุขั้นต่ำสำหรับโครงการ Medicare (โครงการประกันสุขภาพผู้สูงอายุ) จากเดิมที่ 60-65 ปี
มีความมุ่งมั่นที่จะให้ชาวอเมริกันทั้งหมดมีโอกาสเข้าร่วมโครงการ Medicare
สรุปผลกระทบที่อาจเกิดขึ้น
อาจส่งผลเชิงกลาง ๆ กับหุ้นกลุ่ม Healthcare เนื่องจากนโยบายโดยรวมสนับสนุนระบบ Healthcare ของรัฐ
5. นโยบายเกี่ยวกับความสัมพันธ์ระหว่างประเทศ
Joe Biden
สร้างความสัมพันธ์กับชาติพันธมิตรของสหรัฐใหม่อีกครั้ง
ยกเลิกการขึ้นภาษีกับจีนแบบเห็นชอบฝ่ายเดียว และเปลี่ยนเป็นข้อตกลงร่วมกันแทน แต่เพิ่มข้อต่อรองที่อาจทำให้ทางจีนเองปฏิเสธไม่ได้
สรุปผลกระทบที่อาจเกิดขึ้น
หุ้นประเทศต่าง ๆ ในหลายภูมิภาคอาจตอบสนองในเชิงบวกมากขึ้น
จากนี้หุ้นจะขึ้นหรือลง?
ต้องทำความเข้าใจกันก่อนครับว่าตลาดหุ้นก็คือตลาดที่อุดมไปด้วยเหล่านักลงทุนที่มีความเป็นมนุษย์เหมือนกับเรา ๆ และในความเป็นมนุษย์ ไม่ว่าจะแข็งแกร่งแค่ไหนก็ต้องมีสิ่งที่เรียกว่า “อารมณ์” เข้ามาเกี่ยวเนื่อง
ดังนั้นเราอาจจะเรียกได้ว่าตลาดหุ้นมีความไม่สมเหตุสมผลอยู่นั่นเอง แต่เราอาจจะใช้ข้อมูลที่เรามีในอดีตมาและหลักการมาช่วยตัดสินใจได้
ซึ่งการตีความความคิดของผู้คนนั้นมีเป็นอะไรที่มีโอกาสพลิกโผได้ เพราะคนทุกคนไม่สามารถมองอะไรเป็นมุมเดียวกันได้หมด ตัวอย่างเช่น หาก โจ ไบเดน ได้เป็นประธานาธิบดี แทนที่ตลาดจะตีความว่า ไบเดน จะขึ้นภาษีทำให้กำไรของบริษัทลดลงตลาดหุ้นลงแน่ ๆ ตลาดก็อาจจะตีความไปในเชิงอีกแบบหนึ่งอย่างเช่น “ถ้า ไบเดน ได้เป็นการเมืองน่าจะนิ่งขึ้น ความสัมพันธ์กับจีนดีขึ้น คิดดูอีกที… ในระยะยาวน่าจะดี เราลงทุนดีกว่า” อะไรแบบนี้ก็เป็นได้ครับ
ขอให้ทุกคนโชคดีครับ
Mr. Serotonin 
References
https://www.biography.com/political-figure/joe-biden
แท็ก:
Advance
Article
Knowledge
Long Content
Picture Slide
ตลาดหุ้น
เลือกตั้งสหรัฐ
แชร์บทความ:
ผู้เขียน
Mr. Serotonin
สวัสดีครับทุกคน ปัจจุบันผมสนใจทางด้านการวิเคราะห์การลงทุนเชิงเทคนิค และการวิเคราะห์เศรษฐกิจในระดับประเทศ ยินดีที่ได้รู้จักทุกคนครับ